o izvajanju pooblastila za sprejemanje delegiranih aktov, prenesenega na Komisijo na podlagi Direktive 2014/40/EU o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov

POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo na podlagi Direktive 2014/40/EU o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov

1. UVOD

Cilj Direktive 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (v nadaljnjem besedilu: direktiva o tobačnih izdelkih) je približevanje zakonov in drugih predpisov držav članic o:

(a) sestavinah in emisijah tobačnih izdelkov in povezanih obveznostih poročanja, med drugim o najvišjih vrednostih emisij katrana, nikotina in ogljikovega monoksida za cigarete;

(b) nekaterih vidikih označevanja in embalaže tobačnih izdelkov, vključno z zdravstvenimi opozorili, ki morajo biti prikazana na zavojčkih tobačnih izdelkov in kakršni koli zunanji embalaži, ter sledljivosti in varnostnih elementih, ki se uporabljajo za tobačne izdelke za zagotovitev njihove skladnosti z direktivo o tobačnih izdelkih;

(c) prepovedi dajanja tobaka za oralno uporabo na trg;

(d) čezmejni prodaji tobačnih izdelkov na daljavo;

(e) obveznosti glede predložitve uradnega obvestila o novih tobačnih izdelkih;

(f) dajanju na trg in označevanju nekaterih izdelkov, ki so povezani s tobačnimi izdelki, in sicer elektronskih cigaret in posodic za ponovno polnjenje ter zeliščnih izdelkov za kajenje;

da bi olajšali pravilno delovanje notranjega trga s tobačnimi in povezanimi izdelki, ob upoštevanju visoke ravni varovanja zdravja ljudi, zlasti mladih, in da bi izpolnili obveznosti Unije iz Okvirne konvencije SZO za nadzor nad tobakom (v nadaljnjem besedilu: Konvencija FCTC).

Člen 27 direktive o tobačnih izdelkih na Komisijo prenaša pooblastila za sprejemanje delegiranih aktov v nekaterih primerih iz direktive in pod pogoji, določenimi v navedenem členu. Komisija je pooblaščena za sprejemanje delegiranih aktov glede:

·znižanja najvišjih vrednosti emisij, določenih v členu 3(1), če je to potrebno zaradi upoštevanja mednarodno dogovorjenih standardov (člen 3(2));

·vključitve standardov, dogovorjenih med pogodbenicami Konvencije FCTC ali v okviru SZO v zvezi z najvišjimi vrednostmi emisij za emisije iz cigaret, razen emisij iz člena 3(1), in za emisije iz tobačnih izdelkov, razen cigaret, v pravo Unije (člen 3(4));

·prilagoditve metod za merjenje emisij katrana, nikotina in ogljikovega monoksida, če je to potrebno zaradi upoštevanja znanstvenega in tehničnega razvoja ali mednarodno dogovorjenih standardov (člen 4(3));

·vključitve standardov, dogovorjenih med pogodbenicami Konvencije FCTC ali v okviru SZO v zvezi z merilnimi metodami, v pravo Unije (člen 4(5));

·določitve najvišjih vrednosti vsebnosti dodatkov ali kombinacije dodatkov, ki dajejo tobačnemu izdelku značilno aromo, če je bila vrednost vsebnosti ali koncentracija teh dodatkov ali njihove kombinacije vzrok za prepovedi na podlagi člena 7(1) v vsaj treh državah članicah (člen 7(5));

·določitve najvišjih vrednosti vsebnosti dodatkov, če je bilo izkazano, da dodatek ali neka količina tega dodatka povečuje toksični ali zasvojevalni učinek tobačnega izdelka, in je zaradi tega v vsaj treh državah članicah prišlo do prepovedi na podlagi člena 7(9) (člen 7(11));